google/wiki40b huggingface dataset:
Terje Eidesmo

Utdanning og karriere

Eidesmo har en cand scient-grad fra Universitetet i Trondheim (nå integrert i NTNU) fra 1987, med hovedfag innen fysikk; og doktorgrad i fysikk fra samme sted i 1990. Eidesmo var forsker ved Statoils forskningssenter på Rotvoll fra 1991 til 2002. Der jobbet han sammen med Svein Ellingsrud, som var utdannet ved samme institutt på NTNU og som hadde samme faglige veileder som Eidesmo.  
Det tverrfaglige miljøet som Eidesmo og Ellingsrud var del av på forskningssenteret omfavnet seismikk, akustikk, elektromagnetisme, petrofysikk og problemstillinger rundt boring og brønn.  
Sammen med Svein Ellingsrud oppfant Eidesmo i 1997 en elektromagnetisk metode der man kunne logge refraktert energi fra lag under havbunnen for å finne områder med høy elektrisk resistivitet. Frem til da var logging av elektrisk resistivitet en velkjent metode for å logge brønner gjennom karakterisering av bergarten/sedimentet i et borehull.
Bakgrunnen for oppfinnelsen, var at Ellingsrud og Eidesmo samme året deltok i et prosjekt mellom Statoil og NASA der elektromagnetisme ble forsøkt benyttet til å posisjonere og styre borekronen riktig ved å måle avstanden til kjente geologiske lagdelinger.
Det var på ett av prosjektmøtene i NASAs lokaler i Houston at noen nevnte i forbifarten en professor som hadde utviklet en elektromagnetisk kilde som var så sterk at den kunne sende energi to kilometer inn i en formasjon. Resultatet av denne tilfeldige informasjonen var at Eidesmo og Ellingsrud på vei hjem fra Houston sammen utviklet idéen om å bruke elektromagnetisme til en helt ny problemstilling; oljeleting.
Tilbake i Trondheim fikk Eidesmo og Ellingsrud godkjent finansiering fra Statoil ved Ståle Johansen til å teste gjennomførbarheten av konseptet.
Den første full-skala demonstrasjonen skjedde utenfor kysten av Angola i 2000. Den første kommersielle utnyttelsen av teknikken fant sted ved Statoils Ormen Lange-felt i 2002, og var utført av EMGS, selskapet som Ellingsrud, Eidesmo og 
Ståle Johansen startet samme året.
Newzealandsk mesterskap i alpint 2015

Newzealandsk mesterskap i alpint 2015 ble arrangert 9. og 11. august 2015.
Cessna A-37 Dragonfly

Utvikling og varianter

I 1966 fikk Cessna en kontrakt med det amerikanske flyvåpenet om å konvertere 39 T-37B til A-37A Dragonfly, disse ble evaluert i Vietnam fra 1967 og senere overført til Sør-Vietnam. A-37A skilte seg fra T-37 blant annet med sine kraftigere motorer, to General Electric J85-GE-5 turbojetmotorer, 8 våpenstasjoner under vingene, en innebygd 7,62 mm GAU-2 gatling-mitraljøse, vingetipptanker, pansring og oppgradert avionikk.
A-37B Dragonfly hadde et forsterket skrog og kraftigere motorer i form av to General Electric J85-GE-17A turbojetmotorer med en skyvekraft på 12,7 kN hver. A-37B ble levert fra 1968 og ble brukt av både det amerikanske flyvåpenet og Sør-Vietnam under Vietnamkrigen. 130 A-37B ble utstyrt med avionikk for observasjon og ildkontroll under betegnelsen OA-37B. I alt 577 A-37B og OA-37B ble produsert, og flyet er i tillegg blitt levert til flyvåpnene i Chile, Colombia, Ecuador, El Salvador, Guatemala, Honduras, Peru, Sør-Korea og Urugay. I mange av disse flyvåpnene er flytypen fremdeles i operativ tjeneste.
Kristian B. Jacobsen

Biografi

Jacobsen studerte musikk på norges musikkhøgskole (2012-2013) før han begynte på jazzlinja ved Norges teknisk-naturvitenskapelige universitet (2013-2016).
Han er medlem i den norske soul/jazz-kvartetten Rohey sammen med vokalist Rohey Taalah, keyboardist og komponist Ivan Blomqvist og trommeslager Henrik Lødøen. Sammen har de turnert mye rundt i Skandinavia og Europa, hvor de har besøkt de fleste jazz-festivaler og arenaer. Rohey gav ut sitt debutalbum A Million Things i 2017 på plateselskapet Jazzland Recordings.
Det russiske friidrettsforbundet

Tilknytninger

ARAF er underlagt Det europeiske friidrettsforbundet (EAA) og Det internasjonale friidrettsforbundet (IAAF). På grunn av avsløringer om systematisk doping i russisk idrett, som ble avslørt i 2014-2015 er ARAF midlertidig utestengt fra begge disse forbundene. Forbundet ble utestengt fra IAAF 13. november 2015, og fra EAA 15. november. 
Det russiske antidopingbyrået (RUSADA) er underlagt ARAF, og er tilknyttet Verdens antidopingbyrå (WADA). RUSADA er også suspendert fra WADA på grunn av dopingavsløringene i 2014-2015.

Utestenging fra OL i 2016

17. juni 2016 vedtok Det internasjonale friidrettsforbundet å utestenge de russiske friidrettsutøverne fra sommer-OL i Rio samme år etter en rekke dopingavsløringer. Det er imidlertid opp til Den internasjonale olympiske komité å bestemme om vedtaket skal opprettholdes.
Augereffekt

Augereffekt er en strålingsløs overgang i atomene. Den atomfysiske prosessen ble oppdaget og forklart av Pierre Auger i 1925.
Dersom et elektron i et skall nær kjernen (K- eller L-skallet) har blitt slått løs, kan et av de øvrige elektronene i atomet falle inn på den ledige plassen samtidig som et tredje elektron, augerelektronet, blir slynget ut av atomet. Dermed oppstår nye ledige plasser, og prosessen kan gjenta seg, ofte flere ganger. Når det skjer snakker man om en augerkaskade.
Hengsengen

Hengsengen eller Hengsenga er et gårdstun på Bygdøy i Oslo med flere bygninger samlet rundt et tun. Hovedbygningen er en rødmalt sveitservilla oppført i 1848–49.
Hengsengen er en del av Bygdøy kongsgård.
Sveitservillaen kan være tegnet av enten Hans Ditlev Franciscus von Linstow eller 
Johan Henrik Nebelong.
Gården var tidligere en løkkeeiendom i privat eie. Oscar II kjøpte den i 1880 og
innlemmet den i Kongsgården.
Andematbregne

Bruk

På grunn av bindingen av nitrogen, har plantene vært brukt som naturlige gjødseltilskudd i mer enn 1 000 år i Kina, og brukes fortsatt slik i Asia. Plantene har også mye vitaminer og proteiner (aminosyrer), og brukes stadig oftere som fôr til husdyr.

Azolla-hendelsen

En teori framsatt av forskere ved Universitetet i Utrecht hevder at en kraftig global oppvarming med sterk drivhuseffekt satte inn i eocen for om lag 49 millioner år siden (Azolla-hendelsen), men at den sterke oppblomstringen av Azolla i ferskvann som fulgte av dette, medførte at store mengder karbondioksid ble tatt opp av disse plantene, og reverserte drivhuseffekten.
TRACE

TRACE (Transition Region and Coronal Explorer) er et av NASAs romteleskop designet for å undersøke forbindelser mellom finskala magnetfelt og tilhørende plasmastruktur på solen ved å levere bilder med høy oppløsning og observasjon av solens fotosfære og overgangsregion til koronaen. Et av hovedfokusene med TRACE-instrumentet er den fine strukturen i koronaloopene lavt i solens atmosfære. TRACE er en SMEX (SMall EXplorer mission).
Europamesterskapet i stuping

Europamesterskapet i stuping ble arrangert første gang i 2009 i Torino, og arrangeres annenhvert år. Dette er i tillegg til europamesterskapet i svømmesport som foregår annenhvert år i de partallsår.
Dimapur flyplass

Dimapur flyplass (IATA: DMU, ICAO: VEMR) ligger i Dimapur i staten Nagaland i India. Flyplassen ble bygget under andre verdenskrig. Det er den eneste flyplassen i Nagaland. Terminalen har kapasitet på 500 avreisende og 300 ankomne passasjerer i døgnet.
Det foreligger planer om å bygge ut for å møte internasjonale normer og land er kjøpt opp ved den nærliggende landsbyen Aoyimti.
Johann Christoph Schultze

Liv

Schultze kom fra en tysk musiker- og komponistfamilie som var aktiv fra andre halvdel av 1500-tallet til inn på 1800-tallet. 
Lite er kjent om livet hans; og selv om han stort sett er glemt som komponist, blir verkene oppført iblant. Han kan ha vært en av de siste komponister som skrev for den allerede gammelmodige flûte à bec.
Fra 1768 var Schultze kapellmester («Musikdirektor und Vorgeiger») ved Döbbelinsches Theater, senere ved Königliche Nationaltheater i Berlin. Han var fiolinlærer for den senere komponisten Carl Friedrich Zelter (1758–1832).
Space age pop

Space age pop, direkte oversatt som romalderpop, er en samlebetegnelse på den amerikanske lounge-musikken på 1950- og 1960-tallet som utmerket seg ved original og til tider eksperimentell arrangering av instrumentene, og en sound hvor strykere og perkusjon i særlig grad gjorde seg gjeldende. En videre klargjøring av musikkens kjennetegn byr derimot på vanskeligheter. Musikktypen lar seg vanskelig kategoriseres på samme måte som f.eks. jazz eller rock kan. Musikken kan ikke begrenses til en enkelt sjanger, men bør deles opp i en rekke underkategorier, hvorav ytterpunktene knapt har noe med hverandre å gjøre.

Kategorisering

Selv om de ulike underkategoriene ofte kan gli over i hverandre, og de ulike komponistene sjelden holdt seg innenfor en enkelt underkategori, kan vi likevel dra et grovt skille mellom 4 sjangre: 
Exotica - eller eksotisk pop - betegner den delen av space age pop som henter inspirasjon - ofte på grensen til imitasjon og satire - fra polynesisk, afrocubansk og hawaiiansk musikk. Komponistene innen denne sjangeren brukte lydeffekter fra jungelen, som dyr og fuglelyder, for å prøve å gjenskape et eksotisk lydbilde. En sentral komponist på dette feltet var Les Baxter.
Space Age Bachelor Pad Music - betegner stilen Juan Garcia Esquivel utviklet, og som ble imitert av en rekke komponister i ettertiden. Musikken kjennetegnes ved hyppige skifter i instrumentasjonen, humoristiske vendinger i melodiføringen og uvante lydbilder, ofte med distinkt bruk av paning, d.v.s. føring av stereolyd fra høyre til venstre. 
Jet Set Pop – brukes for å betegne den delen av lounge-musikken som ofte ble (og fremdeles blir enkelte steder) benyttet som heismusikk, muzak og ventemusikk. Jet Set Pop'en er som oftest instrumental. Den kanskje best kjente utøveren og komponisten innen dette feltet, er Herp Alpert – også kjent som han som framfører kjenningsmelodien til Fjernsynskjøkkenet på NRK. Sangen heter "A Walk in the Black Forest", er komponert av Horst Jankowski, og spilles av Herb Alpert & The Tijuana Brass. Den ble først utgitt på albumet "Going Places" i 1965. På dette albumet finner du også andre store klassikere, som "Tijuana Taxi" og "Spanish Flea".
Cocktail – denne musikken var ofte ledet av et eller flere piano. Stilen er ofte langsommere enn de øvrige artene, og har et større preg av jazzformen. Irving Fields blir ofte sagt å være kongen av cocktail-musikken.
Nigers flagg

Før Niger ble selvstendig fra Fransk Vest-Afrika, ble Nigers flagg tatt i bruk. Det øvre oransje båndet representerer Saharas nordlige regioner, det hvite midtbåndet symboliserer renhet, mens det nederste grønne båndet representerer håp og de fruktbare områdene i det sørlige Niger. Den oransje midtsirkelen representerer solen. 
Flagget kan minne om Indias flagg, men dette er sannsynligvis tilfeldig. Elfenbenskystens flagg bruker de samme fargene. 
Nigers flagg er en trikolor, som så mange andre av Frankrikes kolonier.
Joan Collins

Bakgrunn

Joan Collins er ett av tre barn av talentjegeren Joseph William Collins („Will“) som stammet fra Sør-Afrika, og hans engelske hustru Elsa Bressant Collins. Søsknene er forfatterinnen og skuespillerinnen Jacqueline Jill Collins («Jackie»), og Joseph William Collins, Jr. («Bill»). 
Hun tok eksamen fra Royal Academy of Dramatic Art.

Karriere

Joan Collins filmdebuterte i 1951 i en liten rolle i filmen Lady Godiva Rides Again. Hun TV-debuterte i 1964 i serien The Human Jungle. Utover 1960- og 1970-tallet hadde hun flere gjesteopptredener i div. amerikanske serier, slik som The Man from U.N.C.L.E., Star Trek, Batman, Mission: Impossible, Police Woman og Starsky and Hutch. Collins var også aktiv innen filmbransjen, og da særlig innen skrekkfilm. Av notable filmroller på 1960- og 70-tallet kan en nevne Subterfuge (1969), The Executioner (1970), Revenge (1971), Quest for Love (1971), Tales That Witness Madness (1973), I Don't Want to Be Born (1975), The Cry of the Wolf (1975) og The Big Sleep (1977). På slutten av 70-tallet fikk hun i Storbritannia stor suksess med de halv-erotiske drama-filmene The Stud (1978) og The Bitch (1979). Disse filmene var basert på bøker skrevet av hennes egen søster, Jackie Collins.
Collins fikk sitt store internasjonale gjennombrudd via rollen som Alexis Colby i såpeserien Dynastiet, hvor hun medvirket fra 1981 til 1989. Serien innbrakte henne en Golden Globe i 1983. Hun ble på grunn av sin spesielle rolle raskt omtalte som «supertispa» i mediene.
Under og etter Dynastiet har hun medvirker i filmer som Nutcracker (1982) og Decadence (1994). Hun har hatt en relativt beskjeden karriere etter Dynastiet og har vært å se i noen gjesteopptredener i forskjellige amerikanske serier på 1990-tallet og 2000-tallet.

Privatliv

Collins har vært gift fire ganger og er siden 2002 inn i sitt femte ekteskap.

Utmerkelser

Collins ble i 1997 utnevnt til offiser av Order of the British Empire. I nyttårslisten for 2015 ble hun forfremmet til kommandørdame (DBE) av samme orden. Hun ble derved adlet og fikk rett til tiltaleformen dame foran sitt navn.
Sawlu

Sawlu (burmesisk: စောလူး; også kalt Min Lulin မင်းလုလင် ; født 19. april 1038 i Bagan i det som i dag er Myanmar; død ca 21. april 1084 på øya Pyidawtha nær Magwe i samme område) var fra 11. april 1078 og til sin død konge av Bagan-riket.

Bakgrunn

Faren til Sawlu var kong Anawrahta (regjerte fra 1044 til 1078), som var grunnlegger av Bagan-riket. Han ble oppforstet av en amme fra folket mon, en kvinne av edel herkomst, og han vokste opp sammen med hennes sønn. De to ble nære venner.

Regjering

Etter at Sawlu etterfulgte sin far på kongetronen, utnevnte han sin venn til guvernør av Pegu sør i Bagan-riket, som var bebodd av mon-folket, og som var blitt erobret av faren tyve år tidligere. Sawlu syntes ikke å være særlig dyktig i regjeringens kunster, noe som guvernøren la merket til under sine mange besøk ved hoffet, og som han prøvde å utnytte til fordel for mon-folkets større uavhengighet.
Bruddet mellom de to barndomsvenner synes å ha forløpt dramatisk, hvis man kan stole på det som beskriver i hoffkrøniken. Under et treningspill vant guvernøren over kongen, og ble så til de grader fylt av stolthet og skryt at kong Sawlu irritert spurte ham at hvis han virkelig var så overlegen, hvorfor gjorde han ikke opprør. 
Guvernøren vendte så tilbake til Pegu og begynte der å forberede seg på å gå til opprør. Med en styrke mon-soldater seilte han opp floden Irrawaddy og befestet en stilling på en øy noe utyenfor Bagan. Sawlu kalte sin fars gamle general Kyanzittha tilbake fra landflyktighet, og marsjerte langs floden for å møte guvernøren. Kong Sawlu ble utlålmodig, og mot general Kyanzitthas advarsler angrep han guvernørens godt befestede stillinger. Burmanerne ble omringet og kongen tatt til fange. 
Et tilbud fra Kyanzittha om å komme ham til unnsetning, avviste kongen av ren redsel. Han troddee han ville være trygg hos sin gamle venn, men fryktet at general Kyanzittha ville myrde ham. Men det var det motsatte som skjedde: Guvernøren lot kongen drepe for å forhindre ytterligere redningsforsøk. Hans styrke ble likevel beseiret av general Kyanzittha, og guvernøren drept av et pilskudd under kampen.
Kyanzittha ble valgt til etterfølger etter den udugelige kong Sawlu og besteg Bagans trone i 1084.
Braddan

Braddan er et langstrakt sogn i sheadingen (administrativt område) Middle på Man og strekker seg fra sognene Michael og Lezayre i nord, grenser mot sognene German, Marown og Onchan midt på og grenser mot Santon i sør.
Den nordlige enden av sognet er fjellrikt. Den sørlige delen er flatere og omfatter boområder som ligger nært hovedstaden Douglas.
Elven Middle renner gjennom sognet og inn i området Kewaigue – Oakhill hvor den opprinnelige Alvebroen, Fairy Bridge, kan bli funnet.
Sognekirken, Kirk Braddan fra 1876, er gjort av John Loughborough Pearson. Den tidligere sognekirken, Old Kirk Braddan fra 1777, inneholder en rekke oldtidskors som er betraktet som fortreffelig.
Sognedistriktet Beaddan, den lokale regjeringsdistriktet administrert av Braddan Parish Commissioners, består av hele sognet inkludert de delene som faller innenfor Douglas' borough.
Kirkesognet Braddan består av sognedistriktet (se overfor), unntatt Baldwin-området, men med kapellet St Luke's som ble overført til kirkesognet Marown i 1978. Det omfatter også Anagh Coar, Ballaughton og Farmhill, alle forsteder til Douglas. Resten av oldtidens sogn, nå innenfor Douglas’ borough, består av kirkesognene St George's, St Barnabas' (nå sammenslått med St George's), St Matthew's, og deler av St Thomas' og St Ninian's, som ble etablert på 1800-tallet og tidlig på 1900-tallet.
2. etappe av Arctic Race of Norway 2017

Løypebeskrivelse

Løypa startet i Sjøvegan og gikk først østover, deretter sørover til første klatrespurt i Kolbanskardet. Derfra gikk den vestover til Tennevoll og nordover til andre klatrespurt over Lavangseidet. Videre passerte den startområdet i Sjøvegan og fulgte nordover til Brøstadbotn og østover via Sørreisa til Bardufoss, hvor det var tre avsluttende runder på 8,5 km hver inne på flyplassen, hver med en vanlig spurt.
Tobias Smollett

Liv

Smollett var født i Renton i West Dunbartonshire i Skottland som sønn av en godseier. Han utdanna seg til lege ved Universitet i Glasgow. I perioder praktiserte han som lege i London, men forfattervirksomheten skulle bli hans hovedbeskjeftigelse i livet.
I flere år bodde Smollett på Jamaica, dit han var kommet som skipslege på et engelsk orlogsfartøy. Her traff han den velstående og adelige Anne Lascelles, som han seinere ble gift med. At Smollett i lange perioder var plaga av pengesorger, må tilskrives hans uforstand i økonomiske spørsmål.
Hans hatske utfall mot og fornærmelige omtale av navngitte eller lett gjenkjennbare personer i pressen og i romanene brakte han opp i vanskeligheter; i 1760 ble han ilagt en bot på 100 pund og måtte sone tre måneder i fengsel for injurier. Etter at han noe seinere mista sitt eneste barn, flytta han og kona for ei tid til Italia. Smollett led av tuberkulose, og i 1771 tok han av helseårsaker på nytt til Italia, der han døde kort tid etter. Han er gravlagt på den engelske kirkegården i Livorno.

Skrifter

Smollets første publiserte tekst var et dikt om slaget ved Culloden, The Tears of Scotland. I 1748 kom romanen The Adventures of Roderick Random, som ble hans litterære gjennombrudd. Det er en pikaresk roman der den franske romanen Gil Blas av Alain-René Le Sage er brukt som mønster. Tragedien The Regicide ble derimot aldri oppført.
En reise i Frankrike i 1750 ga stoff til den neste romanen, The Adventures of Peregrine Pickle, som fikk blanda kritikker. Likevel ble Smollett regna blant de ledende litterære personlighetene i samtida – på linje med Samuel Johnson og Laurence Sterne.
Parallelt med egne utgivelser arbeide Smollett med en oversettelse av Miguel de Cervantes' Don Quixote. Den kom ut i 1755 og i revidert utgave i 1761. Kombinasjonen av pengenød og en ustoppelig arbeidsiver brakte i denne tida Smollet inn på et nytt felt: I 1756 ble han redaktør av det nye litterære tidsskriftet The Critical Review, en stilling han hadde til 1763. Parallelt arbeidde han med det som han anså for å være sitt hovedverk, trebindsverket A Complete History of England. Dette temmelig subjektive og kontroversielle verket ble også Smolletts til da største kommersielle suksess.
Italiaoppholdet resulterte i den nokså surmaga reiseberetnina Travels through France and Italy i 1766. I romanen The History and Adventures of an Atom gir han til beste sitt syn på de politiske forholda i England under sjuårskrigen, forkledd som en fortelling fra det gamle Japan. En reise til Skottland ga inspirasjon til hans siste roman, The Expedition of Humphry Clinker, utgitt samme år som han døde.
Krigskorset (Hellas)

Krigskorset av 1940 var en gresk militær utmerkelse innstiftet 11. november 1940. En utmerkelse med samme navn var innstiftet i 1917, men denne hadde forskjellig utforming fra Krigskorset av 1940.
Krigskorset av 1940 var opprinnelig beregnet på belønning av medlemmer av Hellas' forsvarsstyrker for heltemodig innsats i den andre verdenskrig. Krigskorset ble også tildelt prominente utlendinger. I 1947 ble det bestemt at krigskorset også kunne tildeles for innsats i den greske borgerkrigen. Krigskorset ble utdelt inntil 1952.

Inndeling og utforming

Krigskorset av 1940 var inndelt i tre grader: med krone i gull, sølv eller bronse. Utmerkelsen var utformet som et kors, toppet av en krone og med korslagte sverd mellom korsarmene. Kong Georg IIs monogram prydet midtmedaljongen.
Medaljebåndet var rødt med en bred blå stripe i midten. I tilfeller en og samme person ble tildelt Krigskorset flere ganger, ble medaljebåndet utstyrt med en krone i sølv.

Norske innehavere

Kongene Haakon VII og Olav V ble tildelt det greske Krigskorset.
Jostein Gaarder

Liv og arbeid

Jostein Gaarder ble født inn i en litterær familie: hans mor, Inger Margrethe Gaarder, var barnebokforfatter og rektor; hans far, Knut Gaarder, var også rektor. Han er bror til Helge Gaarder. Jostein Gaarder er cand. mag. fra Universitetet i Oslo, og underviste noen år i videregående skole, før han i 1981 ble ansatt som lærer i filosofi ved Fana Folkehøgskule. Han var ansatt der til 1991, og har siden levd av forfatteryrket.
Gaarders litterære gjennombrudd kom med Kabalmysteriet i 1990. Boken inneholder flere av de elementene som siden har blitt kjennetegnende for Gaarders utgivelser, som for eksempel undringen over livets store spørsmål, og en oppbygging av teksten med flere fortellinger-i-fortellingen. Mønsteret er tydeligst i Kabalmysteriet, Sofies verden og Julemysteriet, men også i Vita Brevis og Appelsinpiken sees en lignende arkitektur.
Hans best kjente verk er romanen Sofies verden, «en roman om filosofiens historie». Romanen er oversatt til 60 språk og trykket i rundt 30 millioner eksemplarer. Boken er filmatisert, det er laget musikal, brettspill og CD-ROM-spill av den, og den var verdens mestselgende roman i 1995. Sofies verden ble i sin tid skrevet som en «kommentar» til Kabalmysteriet, eller som forfatteren selv sier det: «Når hovedpersonen i Kabalmysteriet, Hans Thomas, kommer hjem fra sin reise, tenkte jeg at han kanskje ville gå på biblioteket for å finne en bok som kunne forklare alle de filosofiske spørsmålene for ham. Men den boka fantes ikke, så derfor laget jeg den». 
Sammen med sin kone Siri Dannevig kjøpte Gaarder i desember 2005 Operacafeen på Grønland i Oslo.

Politisk engasjement

Gaarder har gjennom flere år engasjert seg for blant annet miljø og menneskerettigheter. I 1997 stiftet han Sofieprisen sammen med sin kone, Siri Dannevig.  Stiftelsen som delte ut prisen ble grunnlagt samtidig, som Sofie-Stiftelsen, men skiftet i 2010 navn til Sofieprisen. Prisen og stiftelsen var oppkalt etter Gaarders roman Sofies verden. Prisvinneren mottok 100 000 amerikanske dollar. Denne prisen ble utdelt årlig til personer som hadde gjort en betydelig innsats innenfor miljø og utvikling. I 2013 ble den utdelt for siste gang.
Sommeren 2006 skrev Gaarder en kronikk med tittelen «Guds utvalgte folk» som kom på trykk i Aftenposten. I teksten kom han med sterk kritikk av staten Israels krigføring mot palestinere, og gjorde det klart at han ikke anerkjente statens rett til å eksistere i sin nåværende form. Den førte til kraftige reaksjoner. Gaarder understreket senere i et intervju med samme avis at han er en venn av det jødiske folket. Kronikken fikk ny oppmerksomhet i forbindelse med Israels militæraksjoner på Gazastripen sommeren 2014.

Utmerkelser

Gaarder ble i 2005 utnevnt til kommandør av St. Olavs Orden, og i desember samme år ble han utnevnt til æresdoktor ved Universitetet i Dublin, Trinity College.